Tuai Selipi Tuai Dipejah; Tuai Rurus Tuai Ditunggah
TUSUN KEDUA ATUR ti diletakka Tuai Burung Kung Kapung entap ba ati sida ke bisi penyarut, laban atur nya nadai nyiping sida.  Atur negi tengah hari, nadai diatur bisi niki pinang bisi niki nibung. Bala ringin enggau bala gerama lalu beraku diri sebala diri semenua. Kejang sida bekuing deka mulaika diri, Manang Ringin ke nyau udah rarah sumit, udah tekelup mulut, ke bisi enggau raban iya lalu meri iya pengaruh gembar tubuh ngagai Tuai Kung Kapung. “Tu pengaruh dikena nuan terebai ngerenchah pala angin, uchu. Ubat mali rampung,” pia ku Manang Ringin seraya ngenahka pengaruh nya ngagai Kung Kapung. Pengaruh nya dikena ngingatka pemanah atur ti udah emparu laya sida enggau raban bansa Gerama. Meda Manang Ringin nyuaka pemeri, Manang Gerama pen enggai ga enda mekal pengaruh lama enggi iya enggau Tuai Kung Kapung. “Tu ubat mali rarat, ‘chu,” pia ku Manang Gerama. “Enda pia, Unggal Tuai. Ila lusa kedudi hari, lebuh nuan ke bisi pengawa berat dikereja ke tusah dikereja seduai melaki-bini kediri, anang sanggu mesanka kami pinta tulung,” ku Penghulu Gerama ke lalu matak bala iya pulai ngagai menua sida-empu di Perigu Mumban Beguyang. “Mua ga pemanah ati nuan enggau kita sebala, aya Manang, semata tau tekelanjur deka charut enti bisi ngembuan ati ke ngemanah enggi kita tu.” “Nya sigi adat ga uchu Tuai – adat dikena malas budi orang ke udah chukup budi enggau kitai,” ku Penghulu Gerama. “Kami Ringin pan baka nya mih Unggal Tuai, tak pemadu gaga laban nuan udah madamka penyarut kami dua raban bansa enggau pengerurus.  Utai ti udah diberi aya Manang nya tadi anang enda diputut diri enggau penyimat, Tuai. Ke penabat kitai idup nya dih.Bah, ke tu ka nyurutka diri dulu kami seraban tu, Tuai,” pia ku Penghulu Ringin. NAMPUNG SEPUT PENGHULU TEKURA JAUNG Apin bulih sebul peti bekau ti mujur madamka penyarut antara raban bansa Ringin enggau Gerama, dia Tuai Kung Kapung pennyikap diri nurun bejalaika pengawa ngagai menua adap ke Sungai Ranyai Ngeledi Ulu. Sekumbang seduai melaki-bini ke udah pulai ngampar ari menua orang, iya lalu enda tekabir ngelimpangka diri meresa penyadi buah kayu adap ke menua kia. Udah ditungkuska bini iya bekal, iya lalu belepas terebai ngagaimenua sengulu Sungai Ranyai Ngeledi. Datai ba urung menua ti dituju, keleju-leju iya ke beratika pengeraya kayu buah bebuah taun nya, dia Kung Kapung tak bisi tedingaka sangap panjung besak, beserak enggau sabak. Terebai iya semak agi, nyengala agi ga nyawa orang ke begau, manjung enggau nyabak. Semak-sesemak iya terebai, nyawa orang nya nampak-senampak didinga iya. “Namaa, bisi orang diau mangkang menua tu ditu kini?” ku Kung Kapung bejaku kediri, berandau nengali. “Nama nama ga hal orang nya munyi ke begauka bangkai!” Kung Kapung lalu ninjau tunga ngagai parung dalam di baruh. “Bah, nama nuan tak bisi di menua kami ditu dih, Tuai Kung Kapung? Tak baka ke labuh ari langit.” Tekenyit Kung Kapung ditanya siku tekura ke datai muak ke ari belakang, ke penapat-uh ngirit gelung rutan. “ Bah, nuan dih, Unggal,”ku Kung Kapung ngunggalka tekura, “Kapa nuan rutan ngemayuh nya dih?” “Badunda mih, Tuai,”saut tekura. “Pemadu penusah-nusah kami ditu dalam dua bulan ke tu.” “Bah, nama penusah kita dih, Unggal?” “Nya mih, Tuai. Tusah laban Penghulu kami nya agi mengkang dalam parung di baruh nyin, kena tinggang punggu tekam sengayan rebah. Nya kebuah aku tu ke berampas ngambi rutan ngemayuh tu dipeda nuan. Deka dikena kami bedaya ngulihka Penghulu kami nya.” Kung Kapung lalu dipinta tekura nya lalu sama enggau iya nurun ke parung di baruh, ke alai bala tekura betatam, ngiga daya dikena nyelamatka Penghulu sida. Dia Kung Kapung nyau ngenung meda pemayuh bala tekura – mit besai, tuai biak – ngenying baka buah tematu pala sida ke dia. Penghulu Tekura Jaung, ke bulih deram-deram madahka diri mati. Kung Kapung ngasaika tanah nyau begetar laban gegar nyawa Penghulu Tekura Jaung, ke seruran rauh-rauh pinta ulihka nembiak iya ari tating punggu tekam.  Seruran kiak-kiak iya madahka diri mati.Nadai enda chara udah diuji sida dikena ngulihka iya, tang lalu ga iya apin ulih dikeluarka ari perembam punggu tekam sengayan.“Tulung ulihka laki aku tu, Akan. Idupka iya,” ku bini Penghulu, bejaku enggau sabak-sabak. Lalu narit-senarit Kung Kapung ba sayap,ngumbuk siku nya ngambika nulung nyelamatka Penghulu Tekura Jaung.  Bala indu nembiak bela bekerung nyabak ke Penghulu sida ke bedau agi entaruh bauh idup baka nya. Nyau berasai sinu ati Kung Kapung meda penusah bala tekura, nya alai iya nyau betati nulung. Benung iya baru katur-katur deka ngingkaska ribis ma ari bau, alai Punggu Tekam Sengayan lalu bejaku. PINSIL SARATOK 
See author's posts
